Ir-regolament tal-kummissijoni (KE) Nru 2386/96
tas-16 ta' Diċembru 1996
li japplika ir-Regolament tal-Kunsill (KE) Nru 736/96 tat-22 ta' April 1996 dwar in-notifikar lill-Kummissjoni ta' proġetti ta' investiment ta' interess għall-Komunità fis-setturi taż-żejt, gass naturali u elettriku
(Test b'rilevanza għall-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea u b'mod partikolari l-Artikolu 213 tiegħu,
Wara li kkunsidrat ir-Regolament tal-Kunsill (KE) Nru 736/96 tat-22 ta' April 1996 dwar in-notifikar lill-Kummissjoni dwar proġetti ta' investiment ta' interess għall-Komunità fis-setturi taż-żejt, gass naturali u elettriku [1], u b'mod partikolari l-Artikolu 2.2 tiegħu,
Billi l-Artikolu 2.2 tar-Regolament (KE) Nru 736/96 jipprovdi li l-Kummissjoni tista', fil-limiti stabbiliti b'dak ir-Regolament u l-annessi tiegħu, tadotta dispożizzjonijiet ta' implimentazzjoni dwar il-forma, kontenut u dettalji oħra tan-notifiki li għalihom hemm ipprovdut fl-Artikolu 1 tiegħu;
Billi għas-simplifikazzjoni, fuq livell tekniku, is-sistema ta' informazzjoni u biex tiġbor data komparabbli, notifiki li għandhom isiru mill-Istati Membri u, f'ċerti każi mill-intrapriżi, għandhom ikunu standardizzati bl-użu ta' kwestjonarji li jkunu jservu bħala gwida għall-preżentazzjoni u l-kontenut ta' notifiki simili,
ADOTTAT DAN IR-REGOLAMENT:
L-Artikolu 1
In-notifiki msemmija fl-Artikolu 1 tar-Regolament (KE) Nru 736/96 għandhom ikunu mfassla kif jidher fl-anness ma' dan.
L-Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-16 ta' Diċembru 1996.